22-årige Lærke Jensen fra Aalborg træner til en bikinifitness-konkurrence. Hun blev inspireret på Instagram – og nu deler hun selv billeder af sin træning på det sociale medie.

Se programmet ”Eftertanke – Perfekt Uperfekt” i bunden af artiklen. Husk, at du altid kan se alle vores programmer på tv2nord.dk/tv . Lærke Jensen husker det tydeligt. Hun var netop blevet student, og hele klassen var blevet fotograferet. Da hun så billedet, blev hun overrasket over synet. - Det var som om, der var en, der gav mig jordens største lussing, siger Lærke Jensen. Tre år med byture og fastfood havde sat sine spor på kroppen, mente hun. Der skulle ske noget. - Det startede med, at jeg gerne ville tabe mig de famøse fem kilo, siger Lærke Jensen. Da hun scrollede gennem Instagram, faldt hun over billeder af kvindelige bodybuildere, som dyrkede bikinifitness – en form for fitness, hvor man opbygger muskelmasse, spiser efter en nøje tilrettelagt kostplan og kommer ned i en lav fedtprocent. - Jeg stødte på de her bikinipiger og syntes, det var megafedt, siger hun. Lærke tog en beslutning. Hun ville selv stille op i en bikinifitness-konkurrence - og så gik træningen i gang. Hun er i træningscenteret mange timer om ugen. Derudover følger hun en kostplan. - Der er mange pæne mennesker på Instagram Da 22-årige Lærke Jensen, der er studerende til daglig, besluttede sig for at træne til konkurrencen, besluttede hun sig samtidig for, at hun selv ville dele billeder af sin træning på Instagram. Primært for at forpligtige sig selv til at få trænet – men siden har det vist sig, at billederne også gør indtryk på andre. - Nogen skriver til mig, at jeg har inspireret dem, siger hun. Flotte og polerede billeder på Instagram kan inspirere, men de kan også gøre især unge usikre på sig selv. Det mener Kenny Gottlieb, der er præst i Abildgaard Kirke i Frederikshavn. Han oplever, hvordan konfirmanderne ser billederne som en direkte afspejling af virkeligheden. - Det lægger en standard, og får unge til at reflektere over deres eget liv. Vi er nødt til at have samtalen om, hvad det gør for os mennesker, at vi altid ser perfekte mennesker på vores skærm, siger Kenny Gottlieb. Lærke Jensen er opmærksom på også at dele billeder, når hun for eksempel spiser slik. Bliver det for pænt og poleret, bliver det uægte i hendes optik. - Der er mange pæne mennesker på Instagram, og det gælder om at vælge, hvem du følger, med omhu. Jeg fravælger dem, hvor det altid er rosenrødt og perfekt. For mig er det ikke ægte, siger hun. Kæresten skal sige, hvis det går for vidt Når Lærke Jensen går på podiet ved DM-kvalifikationsstævnet Newcomers i 2021, er det kulminationen på mange timers træning og struktureret madindtag. Det store fokus på kroppen må dog ikke blive usundt, og derfor har hun lavet en aftale med sin kæreste. - Jeg har da gjort mig nogle tanker om, om man får et forskruet syn på maden. Min kæreste skal sige til, hvis han synes, det går for vidt, siger Lærke Jensen. Når målet er nået, Lærke Jensen sikker på, at det har været det hele værd. - Jeg er 100 procent sikker på, at jeg er skidestolt af mig selv, når jeg står på scenen. Det betyder ikke noget om jeg får en medalje eller en podieplads. Det, der betyder noget, er, at jeg gjorde det, siger hun. Se programmet ”Eftertanke – Perfekt Uperfekt” lige her. Husk, at du altid kan se alle vores programmer på tv2nord.dk/tv.